|  |  |  |  |
| --- | --- | --- | --- |
| Jelgava, | 17.07.2024. | Nr. | 4.3.-17.2/75 |

LVMI “Silava”

Zinātniskās padomes priekšsēdētājam

*Dr.silv.* Ārim Jansonam

aris.jansons@silava.lv

**Informācijai**

LBTU Padomei

padome@lbtu.lv

*Informācija par LBTU Ētikas komisijas pieņemto lēmumu*

Latvijas Biozinātņu un tehnoloģiju universitāte (turpmāk – LBTU) informē, ka
2024. gada 10. jūlijā LBTU Ētikas komisija, izskatot LBTU Meža un vides zinātņu fakultātes (turpmāk – MVZF) Mežzinātnes maģistra studiju programmas 2. kursa studentu iesniegto ziņojumu par studiju noslēgumu darbu aizstāvēšanas sēdes komisijas locekļu rīcību un izturēšanos sēdes gaitā, pieņēma lēmumu atzīt MVZF maģistru eksāmenu komisijas priekšsēdētāja Roberta Matisona (*Dr.biol.*, LVMI “Silava” vadošais pētnieks) un Jurģa Jansona (*Dr.silv.*, LVMI “Silava” direktors, vadošais pētnieks) attieksmi studentu vērtēšanas procesa gaitā par neatbilstošu vairākām LBTU Ētikas kodeksā noteiktajām normām.

 LBTU vadība respektē Ētikas komisijas lēmumā norādītos apsvērumus, balstoties, uz kuriem lēmums ir pieņemts, un atbilstoši šajā lēmumā ietvertajām rekomendācijām, ar šo dara zināmu LVMI “Silava” Zinātniskajai padomei notikušu faktu par augstāk norādīto LVMI “Silava” darbinieku pieļautajiem LBTU Ētikas kodeksa normu pārkāpumiem, veicot savus pienākumus kā studiju noslēgumu darbu aizstāvēšanas sēdes vērtēšanas komisijas locekļiem.

 LBTU novērtē un ir pateicīga par līdzšinējo veiksmīgo sadarbību ar LVMI “Silava” speciālistiem, kuru profesionālā kvalifikācija, zināšanas un pieredze apšaubīta netiek, tomēr uzsver, ka LBTU kā valsts dibināta augstākās izglītības institūcija savā darbībā strikti ievēro attīstības politikas un pamatdarbības dokumentos ietvertās vērtības (principus), kas balstīti tolerancē, atbalstā un cieņpilnā attieksmē pret visiem LBTU saimei piederošajiem, izskaužot jebkāda veida diskriminācijas, necienīgas vai nevienlīdzīgas attieksmes izpausmes.

 LBTU lūdz, turpmāk saņemot no LBTU iesniegumu par LVMI “Silava” pārstāvju deleģēšanu darbam studiju noslēgumu pārbaudījumu vērtēšanas komisijā, neiekļaut deleģēto pārstāvju sarakstā vēstulē minētās personas – Robertu Matisonu un Jurģi Jansonu.

Pielikumā 10.07.2024. LBTU Ētikas komisijas lēmums Nr.4.3.-17.2/73

**Rektore Irina Arhipova**

Ilze Beitāne, LBTU Studiju prorektore

ilze.beitane@lbtu.lv

|  |  |  |  |
| --- | --- | --- | --- |
| Jelgava, | 10.07.2024. | Nr. | 4.3.-17.2/73 |

**ĒTIKAS KOMISIJA**

LBTU rektorei I.Arhipovai

irina.arhipova@lbtu.lv

Evelīnai Erzamai

evelinaerzama@gmail.com

LĒMUMS

*Par 2024.gada 11.jūnija ziņojuma par studiju noslēguma darbu aizstāvēšanas sēdes komisijas locekļiem*

Latvijas Biozinātņu un tehnoloģiju universitātes Ētikas komisija (turpmāk Ētikas komisija) ir iepazinusies ar saņemto LBTU MVZF Mežzinātnes maģistra studiju programmas 2.kursa studentu (turpmāk – Iesniedzēji) ziņojumu par studiju noslēgumu darbu aizstāvēšanas sēdes komisijas locekļiem, kurā tiek lūgts Ētikas komisijai *izvērtēt ziņojumā aprakstīto situāciju un veikt nepieciešamos pasākumus, lai turpmākās aizstāvēšanas sēdes noritētu profesionālā un respektablā gaisotnē* un, pamatojoties uz Ētikas komisijas nolikuma 5.5.punktā noteikto, ir pieņēmusi lēmumu.

 Ētikas komisija slēgtā sēdē veica iesūtītā videomateriāla noskatīšanos, īpašu vērību pievēršot Iesniedzēju, kuras parakstījušas ziņojumu, maģistra darba aizstāvēšanas gaitai.

 Atbildot uz Iesniedzējas ziņojumā izteiktajiem lūgumiem, tiek precizēts, ka Ētikas komisija neveic jebkāda veida pārbaudes par to, *vai LVMI ”Silava” komisijas locekļi ir atbilstoši turpmākam studiju noslēguma darbu aizstāvēšanas kārtības procesam*, kā arī īpaši norādāms, ka Ētikas komisijas kompetencē nav *izvērtēt un īstenot vienotus studiju noslēgumu darbu izpildes un vērtēšanas kritērijus*, *lai nākotnē šādas neobjektīvas darbības vairs nenotiktu*, līdz ar to Ētikas komisija nesniedz izsmeļošas atbildes vai obligāti izpildāmas norādes attiecībā uz ziņojumā uzdotajiem jautājumiem par maģistra darbu vērtēšanas komisijas objektivitāti un vērtēšanas kritērijiem.

 Ētikas komisija nevērtē maģistrantu izstrādāto darbu atbilstību vai neatbilstību izvirzītajām prasībām. Ētikas komisija nesniedz savu atzinumu par maģistrantiem uzdoto jautājumu attiecināmību uz viņu izstrādātā darba tematiku. Ētikas komisija lēmuma pieņemšanā strikti vadās no tā, vai Iesniedzēju ziņojumā minēto personu rīcība ir atzīstama par neētisku LBTU Ētikas kodeksa kontekstā.

Ētikas komisija iepazinās ar visu ziņojumu parakstījušo studentu aizstāvēšanas darbu videomateriāliem, īpašu uzmanību veltot jautājumu un atbilžu sadaļai ar katru no studentiem, kuros ir redzams, ka no Meža un vides zinātņu fakultātes maģistru eksāmenu komisijas sastāva septiņiem dalībniekiem, jautājumus katram no studentiem pārsvarā uzdod tikai divi komisijas locekļi – komisijas priekšsēdētājs Roberts Matisons un komisijas loceklis – Jurģis Jansons.

Ētikas komisija uzskata, ka augstāk minētie komisijas locekļi Roberts Matisons un Jurģis Jansons ar savu rīcību, attieksmi un izturēšanos ir pārkāpuši vairākus LBTU Ētikas kodeksā ietvertos principus, tādus kā – uzturēt taisnīgas, uz cieņu un uzticēšanos balstītas savstarpējās attiecības, kopt dialoga kultūru, aizstāvēt uzskatu un viedokļu izteikšanas brīvību, vienlaikus vēršoties pret augstprātību, izmieklu un neobjektivitāti.

Administratīvo resursu taupīšanas nolūkā, kā arī, lai nodrošinātu Ētikas komisijas rīcībā esošās informācijas konfidencialitāti, pieņemtais lēmums nesatur detalizētu maģistra darba aizstāvēšanas sēdes aprakstu. Ētikas komisijas lēmumu pamatojošais videomateriāls, lēmuma par turpmāko rīcību pieņemšanai, tiks iesniegts izskatīšanai LBTU rektorei.

Atbilstoši LBTU Ētikas kodeksa 5.8.punktam *Ja ĒK vairākums atzīst, ka ētikas normu pārkāpums ir noticis, tad ĒK var ierosināt LBTU vadībai risināt šo jautājumu,* ar šo Ētikas komisija atzīst Meža un vides zinātņu fakultātes maģistru eksāmenu komisijas priekšsēdētāja Roberta Matisona (Dr.biol.,LVMI Silava vadošais pētnieks) un Jurģa Jansona (Dr.silv., LVMI Silava zinātniskās padomes priekšsēdētājs, direktors, vadošais pētnieks) attieksmi studentu vērtēšanas procesa gaitā par neatbilstošu LBTU Ētikas kodeksā noteiktajām, augstāk norādītajām normām.

 Pamatojoties uz LBTU Ētikas kodeksa 1.7.punktu, kas nosaka, ka *Ētikas komisijas lēmumiem ir ieteikuma raksturs* - Ētikas komisija rekomendē LBTU rektorei, pēc iepazīšanās ar videomateriālu, informēt par LBTU ētikas normu pārkāpumu LVMI Silava, kā arī aicina rektori nākamgad, vēršoties ar iesniegumu LVMI Silava ar lūgumu deleģēt savus pārstāvjus, lūgt minētās personas neiekļaut deleģēto pārstāvju sarakstā.

LBTU Ētikas komisijas vārdā

LBTU Ētikas komisijas priekšsēdētāja vietnieks Dainis Dunkurs

*Dainis Dunkurs*

*dainis.dunkurs@lbtu.lv*